Diari Oficial de la Generalitat Valenciana


Sumari del DOGV 7275, del 16-05-2014 (2014/4276)

ORDE 30/2014, de 7 de maig, de la Conselleria d'Educació, Cultura i Esport, per la qual es convoquen ajudes per a fomentar l'accés de les alumnes a les ensenyances de Formació Professional inicial del sistema educatiu corresponents a determinats cicles de les famílies professionals d'Electricitat i Electrònica, Energia i Aigua, Fabricació Mecànica i d'Instal·lació i Manteniment en centres educatius públics i privats concertats de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7275

Data del DOGV
:   16-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4276


Data del document
:   07-05-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 30/2014, de 7 de maig, de la Conselleria d'Educació, Cultura i Esport, per la qual es convoquen ajudes per a fomentar l'accés de les alumnes a les ensenyances de Formació Professional inicial del sistema educatiu corresponents a determinats cicles de les famílies professionals d'Electricitat i Electrònica, Energia i Aigua, Fabricació Mecànica i d'Instal·lació i Manteniment en centres educatius públics i privats concertats de la Comunitat Valenciana. [2014/4276]  
La Generalitat, dins del Pla d'Igualtat d'Oportunitats entre Hòmens i Dones, té entre els seus objectius potenciar iniciatives educatives i culturals en el sistema educatiu que afavorisquen la igualtat d'oportunitats.  
  
La Conselleria d'Educació, Cultura i Esport considera convenient enfortir la vinculació entre la formació i el teixit productiu en la planificació i el desenrotllament de la Formació Professional, i millorar l'aprofitament de les oportunitats laborals per a hòmens i dones en tots els àmbits de la vida, a través de mesures concretes dirigides a eliminar qualsevol discriminació.  
Esta convocatòria tracta de potenciar entre les jóvens de la Comunitat Valenciana que cursen cicles formatius de grau mitjà i superior de Formació Professional inicial de les famílies professionals d'Electricitat i Electrònica, Energia i Aigua, Fabricació Mecànica i d'Instal·lació i Manteniment, perquè es tracta de cicles que han experimentant una progressiva disminució d'alumnat en els últims anys i, no obstant això, els graduats gaudixen de bona inserció professional. A més, es tracta de cicles amb molt escassa presència femenina.  
La combinació dels tres factors: escassa matrícula, elevada inserció professional i escassa presència femenina, indiquen que és procedent fomentar la incorporació de la dona en un nínxol amb elevat potencial per mitjà d'ajudes que afavorisquen esta incorporació.  
Per tot això, en virtut de les competències que em conferix l'article 28 de la Llei 5/1983, de 30 de desembre, del Consell, i vista la proposta del director general de Formació Professional i Ensenyances de Règim Especial de data 27 de gener de 2014, i de conformitat amb esta  
  
  
ORDENE  
  
Primer  
Convocar ajudes per a fomentar l'accés de les alumnes a determinats cicles formatius de grau mitjà i superior de Formació Professional inicial de les famílies professionals Electricitat i Electrònica, Energia i Aigua, Fabricació Mecànica i d'Instal·lació i Manteniment, en centres educatius públics i privats concertats de la Comunitat Valenciana. És normativa d'aplicació a esta convocatòria la Llei 38/2003, de 17 de novembre, General de Subvencions; el Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana, i del Reial Decret 887/2006, de 21 de juliol, Reglament general de subvencions.  
  
  
Segon  
Aprovar les bases per les quals es regix esta convocatòria, incloses en l'annex I adjunt a esta orde.  
Annex II. Sol·licitud.  
Annex III. Certificat del centre educatiu  
Annex IV. Declaració complementària del conjunt d'ajudes sol·licitades o concedides.  
Annex V. Acceptació de l'ajuda.  
Domiciliació bancària.  
  
Tercer  
Les ajudes es concediran a càrrec de la línia T7416000 de l'aplicació pressupostària 00.54.62.308.73, per un import total màxim de 50.000 euros. Les ajudes previstes en esta orde estan cofinançades pel Fons Social Europeu en un 80 %.  
L'ajuda que rebrà cada beneficiària es calcularà per prorrateig de l'import global màxim de 50.000 euros que s'ha de distribuir entre totes elles, amb un màxim de 600 euros per beneficiària i un mínim de 400 euros, amb un límit de 125 beques. En el cas d'excés de sol·licituds, les ajudes s'atorgaran tenint en compte la major nota de l'expedient acadèmic fins a completar les 125 beques com a màxim.  
  
El gaudi d'estes ajudes és compatible amb altres de caràcter general.  
  
  
DISPOSICIONS FINALS  
  
Primera  
Es delega en el director general de Formació Professional i Ensenyances en Règim Especial la facultat per a concedir les ajudes i se l'autoritza perquè dicte les resolucions necessàries per a l'execució d'esta orde.  
  
Segona  
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta convocatòria no ha de ser notificada a la Comissió Europea perquè no reunix tots els requisits de l'apartat 1 de l'article 107 del Tractat de Funcionament de la Unió Europea, ja que seus destinataris no tenen la condició d'empresa a què es reporte un avantatge econòmic, tenint en compte que es tracta de persones físiques que no exercixen cap activitat econòmica, i no hi ha falsejament de la competència per no afectar els intercanvis comercials.  
  
Tercera  
Esta orde produirà efectes l'endemà de la publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, es pot interposar, potestativament, un recurs de reposició o bé plantejar directament un recurs contenciós administratiu en els terminis escaients i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes comptador des de l'endemà de la publicació.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació.  
  
València, 7 de maig de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases  
  
Una. Objecte  
L'objecte d'esta orde és la regulació de les bases i la convocatòria d'ajudes per a fomentar la incorporació de les alumnes al primer curs dels cicles formatius de grau mitjà o superior de les famílies professionals d'Electricitat i Electrònica, Energia i Aigua, Fabricació Mecànica i d'Instal·lació i Manteniment impartits en centres públics i privats concertats que s'indiquen a continuació:  
  
Família professional d'Electricitat i Electrònica  
- Tècnic d'Instal·lacions de Telecomunicacions (grau mitjà).  
- Tècnic d'Instal·lacions Elèctriques i Automàtiques (grau mitjà).  
- Tècnic d'Equips Electrònics de Consum (grau mitjà).  
- Tècnic superior d'Automatització i Robòtica Industrial (grau superior).  
- Tècnic superior de Manteniment Electrònic (grau superior).  
- Tècnic superior de Sistemes Electrotècnics i Automatitzats (grau superior).  
- Tècnic superior de Sistemes de Telecomunicació i Informàtics (grau superior).  
  
Família professional d'Energia i Aigua  
- Tècnic superior d'Eficiència Energètica i Energia Solar Tèrmica (grau superior).  
- Tècnic superior d'Energies Renovables (grau superior).  
  
Família professional de Fabricació Mecànica  
- Tècnic en Joieria (grau mitjà).  
- Tècnic en Mecanització (grau mitjà).  
- Tècnic en Soldadura i Caldereria (grau mitjà).  
- Tècnic en Tractaments Superficials i Tèrmics (grau mitjà).  
- Tècnic superior en Construccions Metàl·liques (grau superior).  
- Tècnic superior en Disseny de Fabricació Mecànica (grau superior).  
- Tècnic superior en Òptica i Protètica Ocular (grau superior).  
- Tècnic superior en Programació de la Producció en Fabricació Mecànica (grau superior).  
  
Família professional d'Instal·lació i Manteniment  
- Tècnic d'Instal·lacions de Producció de Calor (grau mitjà).  
- Tècnic en Instal·lacions Frigorífiques i de Climatització (grau mitjà).  
- Tècnic en Manteniment Electromecànic (grau mitjà).  
- Tècnic Superior en Desenrotllament de Projectes d'Instal·lacions Tèrmiques i de Fluids (grau superior).  
- Tècnic Superior en Manteniment d'Instal·lacions Tèrmiques i de Fluids (grau superior).  
- Tècnic Superior Mecatrònica Industrial (grau superior).  
- Tècnic Superior en Prevenció de Riscos Professionals (grau superior).  
  
Dos. Requisits i justificació  
1. Podran sol·licitar estes ajudes les alumnes que es matriculen per primera vegada en el curs escolar 2014/2015 en el primer curs d'algun cicle formatiu complet de grau mitjà o superior de les famílies professionals d'Electricitat i Electrònica, Energia i Aigua, Fabricació Mecànica i d'Instal·lació i Manteniment, relacionat en la base una en centres públics o privats concertats que impartisquen estes ensenyances concertades, les quals han d'utilitzar l'imprés que figura com a annex II. Les sol·licituds estaran dirigides a la Conselleria d'Educació, Cultura i Esport i seran firmades per les sol·licitants.  
Si la sol·licitud no reunix els requisits exigits, es requerirà la interessada perquè en un termini de deu dies esmene la falta o adjunte els documents preceptius, amb la indicació que, si no ho fa, es considerarà que desistix de la petició, després de la resolució que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades de la documentació següent:  
Fotocòpia compulsada del DNI o NIE o permís de residència o visat d'estudis.  
Fotocòpia compulsada del justificant de matrícula.  
Annexos III, IV, V i domiciliació bancària degudament omplits.  
  
3. Així mateix, les interessades hauran de reunir els requisits establits en l'article 13 de la Llei 38/2003, de 17 de novembre, General de Subvencions.  
  
Tres. Termini i lloc de presentació de sol·licituds  
Les sol·licituds es presentaren en el Registre General de la Conselleria d'Educació, Cultura i Esport (av. de Campanar, 32, 46251 València). També es podran presentar en els llocs que indica l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i segons els procediments hi establits, des de l'1 al 19 de setembre de 2014, inclusivament.  
  
Quatre. Selecció  
1. L'òrgan instructor d'esta convocatòria serà la Direcció General de Formació Professional i Ensenyances de Règim Especial, la qual exercirà les funcions establides en l'article 24 de la Llei 38/2003, de 17 de novembre, General de Subvencions.  
2. Per a la valoració de les sol·licituds, es constituirà una comissió designada pel director general de Formació Professional i Ensenyances de Règim Especial i integrada per la presidenta, que serà la subdirectora general de Formació Professional i Ensenyances de Règim Especial o la persona en qui delegue; un/a secretari/ària, que serà un/a funcionari/ària de la Direcció General de Formació Professional i Ensenyances de Règim Especial, amb veu però sense vot; un representant de la Inspecció Educativa, i un/a director/a d'un centre docent en què no s'impartisquen cicles de les famílies professionals d'Electricitat i Electrònica, Energia i Aigua, Fabricació Mecànica i d'Instal·lació i Manteniment.  
  
3. Perquè la comissió quede vàlidament constituïda hauran d'actuar tots els seus membres.  
Vistes les sol·licituds presentades, la comissió de valoració comprovarà que les sol·licituds reunixen tots els requisits i elaborarà un informe que servirà de base perquè la Subdirecció General de Formació Professional i Ensenyances de Règim Especial eleve una proposta d'adjudicació de les ajudes al director general de Formació Professional i Ensenyances de Règim Especial.  
D'acord amb la proposta formulada pel subdirector general de Formació Professional i Ensenyances de Règim Especial, el director general de Formació Professional i Ensenyances de Règim Especial resoldrà per delegació del conseller d'Educació, Cultura i Esport.  
  
4. La resolució d'esta convocatòria serà objecte de publicació en el Diari Oficial de la Comunitat Valenciana, de conformitat amb el que preveu l'article 18.1 de la Llei 38/2003, de 17 de novembre, General de Subvencions.  
  
Cinc. Abonament de les ajudes  
L'abonament de les ajudes s'efectuarà en un sol pagament, a través del corresponent compte bancari presentat en el document de domiciliació bancària.  
Tota alteració de les condicions tingudes en compte per a la concessió de les ajudes podrà donar lloc a la modificació de la resolució de concessió.  
  
Sis. Obligacions de les beneficiàries  
Les alumnes beneficiàries de les ajudes objecte d'esta convocatòria han de complir les obligacions establides en l'article 14 de la Llei 38/2003, de 17 de novembre, General de Subvencions, així com la superació d'un nombre mínim de mòduls la duració dels quals en còmput anual durant el primer any siga equivalent a 450 hores, el seguiment de les avaluacions contínues durant el curs escolar i no renunciar als seus estudis. A este efecte, la direcció del centre comunicarà a la Direcció General de Formació Professional i Ensenyances de Règim Especial, qualsevol de les circumstàncies descrites.  
  
Set. Pèrdua de l'ajuda  
1. L'incompliment total o parcial de qualsevol de les condicions establides en esta orde i les obligacions establides en l'article 14 de la Llei 38/2003, així com la falta de seguiment de les avaluacions contínues durant el curs escolar, la renúncia a continuar els seus estudis, i també la no-superació d'un mínim de mòduls la duració dels quals en còmput anual durant el primer any siga equivalent a 450 hores, constituiran causa determinant de revocació de l'ajuda i, si és el cas, el seu reintegrament per part de la beneficiària. A este efecte, la direcció del centre comunicarà a la Direcció General de Formació Professional i Ensenyances de Règim Especial qualsevol de les circumstàncies descrites.  
  
2. La falsedat de dades o la falsificació de documents tindrà com a conseqüència la pèrdua dels drets de la sol·licitant i la corresponent devolució de la quantitat total percebuda, sense perjuí d'altres responsabilitats que se'n puguen derivar després de la resolució del corresponent expedient.  
3. Sense perjuí del que s'ha dit anteriorment, constituiran causes de reintegrament les previstes en l'article 37 de la Llei 38/2003, de 17 de novembre, General de Subvencions.  
  
Huit. Informació i difusió  
La Inspecció Educativa informarà i assessorarà els centres educatius en l'aplicació d'esta orde i vetlarà pel seu estricte compliment.  
  
Els directors dels centres educatius establiran les mesures necessàries perquè esta orde siga coneguda pels membres de la comunitat educativa.  
  
  
  
  
  
  
  
  
  
  
ANNEX III  
Certificat del centre educatiu  
  
(Noms i congnoms), director/a del centre, amb domicili, localitat, província,  
  
CERTIFIQUE:  
Que l'alumna........................................................................................ està matriculada en el curs escolar.........../.......... per primera vegada en el primer curs del cicle............................................................................................, corresponent a la família professional d......................................................................................................, i que les dades que figuren en este imprés van ser confrontades amb els documents corresponents.  
  
Així mateix, l'alumna reunix tots els requisits establits en esta orde.  
  
  
El director o la directora  
  
Segell del centre  
  
Les dades personals que conté l'imprés podran ser incloses en un fitxer perquè siguen tractades per la Conselleria d'Educació, Formació i Ocupació, fent ús de les funcions pròpies que té atribuïdes en l'àmbit de les seues competències, i es podrà dirigir a qualsevol òrgan seu per a exercir els drets d'accés, rectificació, cancel·lació i oposició, segons disposa la Llei Orgànica 15/1999, de 13 de desembre, de Protecció de Dades de Caràcter Personal (BOE 298, 14.12.1999).